Tekort aan slangteengif ‘gŉ krisis’, sê laboratoriumdiensArgieffoto (Foto: Lowveld Venom Suppliers/Facebook) Na afloop van berigte oor ’n ramp wat dreig weens die tekort aan polivalente slangteengif, sê die nasionale gesondheidslaboratoriumdiens (NHLS) nou daar is geen rede tot paniek nie. “Inteendeel, produksie is sedert Desember verlede jaar verhoog,” het dié diens Woensdag in ŉ verklaring gesê. Volgens die NHLS het hy as sodanig tussen 1 Desember verlede jaar en 31 Maart vanjaar altesaam 1 422 dosisse teengif oor die land heen versprei en het steeds dosisse wat tans in die produksiefase is. ’n Totaal van 1 077 teengifdosisse is van Maandag af versprei en ’n beperkte aantal dosisse word ook vir noodgevalle gehou. Die NHLS erken wel dat beurtkrag ŉ invloed op die vervaardigingsproses van die teengif het, maar meen Suid-Afrikaners moet ondanks dié uitdagings nie paniekerig raak nie. ’n Groep van 27 kundiges op die gebied van slangbytbehandeling het Woensdag ŉ ope brief aan dr. Joe Phaahla, die minister van gesondheid, gerig om te pleit vir ingryping in die kragprobleem om te keer dat die tekort aan teengif op ŉ ramp afstuur. Soos vroeër berig is konsekwente en betroubare kragtoevoer nodig om teengif te vervaardig en die voortdurende oorskakeling na kragopwekkers tydens kragonderbrekings, vertraag die vervaardigingsproses. Die laboratoriumdiens sê sy belegging in rugsteunkragstelsels en hernubare energiebronne sal hom in staat sal stel om aan die energiebehoeftes van die vervaardigingsproses te voldoen. “Die agterstand met die verskaffing van teengif – wat wel daar is weens die vertraging in die vervaardigingsproses – behoort binne ’n maand aansienlik verminder te word. Ons hoop dat die produksiekoers ná twee maande weer normaal sal wees,” het die NHLS Woensdagmiddag gesê. “Ons bestuur, monitor en werk ook aktief aan noodmaatreëls, asook aan die ontwikkeling van oplossings om huidige knelpunte wat deur energie-onderbrekings veroorsaak word, te oorkom.” Teengif word in Johannesburg deur die Suid-Afrikaanse Entstofprodusente (SAVP) vervaardig, wat ’n filiaal van die NHLS is. ŉ Moontlike krisis dreig egter al amper ŉ jaar lank, met veeartse wat waarsku dat veral troeteldiere weens ŉ tekort aan teengif kan sterf.